C 393/3

A mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja szerinti, nem kisebb jelentőségű termékleírás-módosítás jóváhagyására irányuló kérelem közzététele

(2019/C 393/03)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a módosítási kérelem elleni felszólalásra e közzététel napjától számított három hónapon belül.

AZ OLTALOM ALATT ÁLLÓ EREDETMEGJELÖLÉSEKHEZ/OLTALOM ALATT ÁLLÓ FÖLDRAJZI JELZÉSEKHEZ KAPCSOLÓDÓ TERMÉKLEÍRÁS NEM KISEBB JELENTŐSÉGŰ MÓDOSÍTÁSÁNAK JÓVÁHAGYÁSÁRA IRÁNYULÓ KÉRELEM

Az 1151/2012/EU rendelet 53. cikke (2) bekezdésének első albekezdése szerinti módosítás jóváhagyására irányuló kérelem

„CINTA SENESE”

EU-szám: PDO-IT-0491-AM01 – 2019.4.5.

OEM (X)OFJ ( )

1. Kérelmező csoportosulás és jogos érdek

Consorzio di Tutela della Cinta Senese DOP Strada di Cerchiaia, 41/4 53100 Siena OLASZORSZÁG

Tel. +39 05771606961

Fax +39 05771601244

E-mail: info@cintasenesedop.it

A Consorzio di Tutela della Cinta Senese DOP a Cinta Senese termelőiből álló szervezet, amely a Ministero delle politiche agricole alimentari e forestali (Mezőgazdasági, Élelmezési és Erdészeti Minisztérium) 2013. október 14-i 12511. sz. rendelete 13. cikkének 1. bekezdése értelmében módosításra irányuló kérelem benyújtására jogosult.

2. Tagállam vagy harmadik ország

Olaszország

3. A termékleírás módosítással (módosításokkal) érintett rovata

☐ A termék elnevezése

☒ A termék leírása

☒ Földrajzi terület

☐ A származás igazolása

☒ Az előállítás módja

☐ Kapcsolat

☒ Címkézés

☒ Egyéb (Ellenőrzések)

4. A módosítás típusa

☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető módosítása

☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot

5. Módosítás(ok)

A termék leírása

— A termékleírás 1. pontjának szövege: „A »Cinta Senese« oltalom alatt álló eredetmegjelölés (OEM) kizárólag azokat a Toscanában született, nevelt és levágott állatoktól származó sertéshúsokat jelöli, amelyek megfelelnek az ebben az 510/2006/EK rendeletnek megfelelően elkészített termékleírásban meghatározott feltételeknek és követelményeknek.”

a következőképpen módosul:

„A »Cinta Senese« oltalom alatt álló eredetmegjelölés (OEM) kizárólag a Toscanában született, nevelt és levágott hasított sertések azon emberi fogyasztásra alkalmas húsdarabjait jelöli, amelyek megfelelnek az ebben az 1151/2012/EU rendeletnek megfelelően elkészített termékleírásban meghatározott feltételeknek és követelményeknek.”

A módosítások a következők:

1. Az „állatoktól származó sertéshúsokat” szövegrész helyébe a „hasított sertések azon emberi fogyasztásra alkalmas húsdarabjait” szövegrész lép, mivel a termékleírás 2. pontjának új változata azt határozza meg, hogy a „Cinta Senese” OEM nemcsak a hasított test „húsként” meghatározható részeit jelöli, hanem az ugyanebből a hasított testből származó, emberi fogyasztásra alkalmas egyéb darabokat is. Ez a módosítás érinti az Európai Unió Hivatalos Lapjának 2011. július 7-i C 200/16. számában közzétett összefoglaló 4.2. pontját, és az ezen módosítási kérelemhez csatolt egységes dokumentum 3.2. pontjába lett átültetve.

2. Az „510/2006/EK rendelet” hivatkozás helyébe az „1151/2012/EU rendelet” hivatkozás lép annak érdekében, hogy a termékleírás megfeleljen az oltalom alatt álló eredetmegjelölésekre (OEM), az oltalom alatt álló földrajzi jelzésekre (OFJ) és a hagyományos különleges termékekre (KHT) vonatkozó, legfrissebb hatályos előírásnak.

— A termékleírás 2. pontjának szövege: „A »Cinta Senese« oltalom alatt álló eredetmegjelölés kizárólag az ezen termékleírásnak megfelelően nyert húsokat jelöli. — Fizikai és kémiai jellemzők A »Cinta Senese« oltalom alatt álló eredetmegjelölés használatához a húsnak a következő fizikai és kémiai jellemzőkkel kell rendelkeznie (100 gramm emberi fogyasztásra alkalmas húsra számolva, a levágást követően 24 órával): — víztartalom legfeljebb 78 %, — zsírtartalom legalább 2,5 % (a longissimus dorsi izomban), — a pH 45 (pH a levágást követően 45 perccel): 6–6,5. — Vizuális és érzékszervi sajátosságok A »Cinta Senese« oltalom alatt álló eredetmegjelölés használatához a húsnak a következő vizuális és érzékszervi sajátosságokkal kell rendelkeznie: — élénk rózsaszín és/vagy piros szín, — finom szerkezet, — tömör állag, enyhe márványozottság, porhanyósság, lédússág, friss húsíz.”

a következőképpen módosul:

„A »Cinta Senese« OEM kizárólag az alábbiakban felsorolt jellemzőkkel rendelkező húsokat adó hasított sertésből az ezen termékleírásnak megfelelően nyert, emberi fogyasztásra alkalmas húsdarabokat jelöli.

— Fizikai és kémiai jellemzők (100 gramm emberi fogyasztásra alkalmas húsra számolva, a levágást követően 24 órával): — víztartalom legfeljebb 78 %, — zsírtartalom legalább 2,5 %, — a pH 45 (pH a levágást követően 45 perccel): 6–6,5.

— Érzékszervi jellemzők: — élénk rózsaszín és/vagy piros szín, — finom szerkezet, — tömör állag, enyhe márványozottság, porhanyósság, friss húsíz.”

A módosítások a következők:

1. A „nyert húsokat” kifejezés helyébe a „nyert, emberi fogyasztásra alkalmas húsdarabokat” kifejezés lép, hogy a „Cinta Senese” OEM nemcsak a hasított test „húsként” meghatározható részeit jelölhesse, hanem az ugyanebből a hasított testből származó, emberi fogyasztásra alkalmas egyéb darabokat is, ezzel is követve azt a hagyományt, miszerint a sertés minden emberi fogyasztása alkalmas része fogyasztható, nem csak a hús.

2. Megállapítást nyert, hogy azok a jellemzők, amelyekkel valamely darabnak rendelkeznie kell ahhoz, hogy „húsnak” lehessen minősíteni, a hasított test megfelelő minősítését, és ebből kiindulva azt is lehetővé teszik, hogy ne csak a „Cinta Sinese” OEM-hez tartozó hasított testből nyert „húst”, hanem az összes emberi fogyasztásra alkalmas részt is figyelembe vegyék. Következésképpen: — a szöveg az „az alábbiakban felsorolt jellemzőkkel rendelkező húsokat adó hasított sertésből” szövegrésszel egészült ki; — továbbá amiatt, hogy a „Cinta Sinese” OEM alkalmazási körét kizárólag a „húsra” korlátozták, a szövegből törölték: — az „A »Cinta Senese« oltalom alatt álló eredetmegjelölés használatához a húsnak a következő fizikai és kémiai jellemzőkkel kell rendelkeznie” szövegrészt, valamint — az „A »Cinta Senese« oltalom alatt álló eredetmegjelölés használatához a húsnak a következő vizuális és érzékszervi sajátosságokkal kell rendelkeznie:” szövegrészt.

3. Az „a longissimus dorsi izomban” szövegrészt elhagyták, mert a zsírtartalomra vonatkozó információk a hasított test más részein is ellenőrizhetők, így megbízható és reprezentatív eredmény kapható a tanúsított termék minőségéről. Az tehát, hogy ezt az adatot kizárólag „a longissimus dorsi izomban” kötelező ellenőrizni, olyan korlátozást jelent, amelyet meg kell szüntetni, és ez összhangban van a víztartalomra és a pH-értékre vonatkozó paraméterek esetében előírtakkal, amelyeknél nem jelölik meg külön, hogy a vizsgálatot mely testrészen kell elvégezni. Ez a módosítás érinti az Európai Unió Hivatalos Lapjának 2011. július 7-i C 200/16. számában közzétett összefoglaló 4.2. pontját, és az ezen módosítási kérelemhez csatolt egységes dokumentum 3.2. pontjába lett átültetve.

4. A „vizuális és érzékszervi sajátosságok” szövegrész helyébe az „érzékszervi jellemzők” kifejezés lép, mert technikailag megfelelőbb az előírásban meghatározott jellemzők pontos megjelölésére (szín, szerkezet és állag). Ez a módosítás érinti az Európai Unió Hivatalos Lapjának 2011. július 7-i C 200/16. számában közzétett összefoglaló 4.2. pontját, és az ezen módosítási kérelemhez csatolt egységes dokumentum 3.2. pontjába lett átültetve.

5. A „lédússág” szót törölték, mert olyan paraméterre (zamat) utal, amely nem ellenőrizhető a termék egyszerű szemrevételezése útján, mivel arra vonatkozik, hogy az élelmiszer a rágáskor mennyire képes nyálképződést előidézni. Ez a módosítás érinti az Európai Unió Hivatalos Lapjának2011. július 7-i C 200/16. számában közzétett összefoglaló 4.2. pontját, és az ezen módosítási kérelemhez csatolt egységes dokumentum 3.2. pontjába lett átültetve.

Földrajzi terület

— A termékleírás 3. pontjának szövege a következőket írja elő: „A »Cinta Senese« OEM-mel ellátott húsok termelésének földrajzi területe magában foglalja Toscana régió teljes területét 1 200 méter tengerszint feletti magasságig – efelett a környezeti feltételek már nem kedveznek az állattartásnak.”

A „»Cinta Senese« OEM-mel ellátott húsok termelésének” szövegrész törlésre kerül, mert a termékleírás 2. pontjának új változata azt határozza meg, hogy a „Cinta Senese” OEM nemcsak a hasított test „húsként” meghatározható részeit jelöli, hanem az ugyanebből a hasított testből származó, emberi fogyasztásra alkalmas egyéb darabokat is.

Az előállítás módja

— A termékleírás 5. pontjának alábbi bekezdése: „Fajta: a »Cinta Senese« oltalom alatt álló eredetmegjelöléssel ellátott húsok előállításához használt sertések kizárólag a tenyésztési nyilvántartásban és/vagy a törzskönyvben »Cinta Senese« genetikai típusúként bejegyzett szülőegyedektől származó állatok lehetnek.”

a következőképpen módosul:

„Fajta: a sertések, amelyek hasított testből származó darabjait a »Cinta Senese« oltalom alatt álló eredetmegjelöléssel jelölik, kizárólag a tenyésztési nyilvántartásban és/vagy a törzskönyvben »Cinta Senese« genetikai típusúként bejegyzett szülőegyedektől származó állatok lehetnek.”

A módosítás keretében a „»Cinta Senese« oltalom alatt álló eredetmegjelöléssel ellátott húsok előállításához használt sertések” szövegrész helyébe a „sertések, amelyek hasított testből származó darabjait a »Cinta Senese« oltalom alatt álló eredetmegjelöléssel jelölik,” szövegrész lép annak érdekében, hogy igazodjon a termékleírás 2. pontjának új változatához, amely értelmében a „Cinta Senese” OEM nemcsak a hasított test „húsként” meghatározható részeit jelöli, hanem az ugyanebből a hasított testből származó, emberi fogyasztásra alkalmas egyéb darabokat is.

— A termékleírás 5. pontjának alábbi bekezdése: „Ettől eltérően a malacok – amelyeket szintén istállóban tartanak – esetében megengedett, hogy a napi adag négy hónapos korukig kizárólag kiegészítő takarmányból álljon.”

a következőképpen módosul:

„Ettől eltérően a malacok esetében négy hónapos korukig, valamint a szoptató kocák esetében megengedett, hogy a napi adag kizárólag kiegészítő takarmányból álljon, függetlenül a kiegészítő takarmány fajtájától, mivel ezeket az állatokat szintén istállóban tartják.”

E módosítás keretében:

1. a szöveg a „valamint a szoptató kocák esetében” szövegrésszel egészül ki, és kimondja, hogy a napi takarmányszükségletnek a szükséges takarmány teljes mennyiségével egyenlő mennyiségű kiegészítő takarmánnyal történő kielégítésének lehetősége nemcsak a malacok esetében áll fenn négy hónapos korukig, hanem a szoptató kocák esetében is, amelyek a szoptatás idején szintén az életciklusuk egy különösen érzékeny szakaszán mennek keresztül és megfelelő fehérjebevitelre van szükségük;

2. a szöveg a „függetlenül a kiegészítő takarmány fajtájától” szövegrésszel egészül ki annak meghatározása érdekében, hogy a napi adagot alkotó termékek a malacok esetében négy hónapos korukig, valamint a szoptató kocák esetében eltérhetnek azoktól a termékektől, amelyeket egyéb esetekben a takarmányadag elkészítéséhez használnak, mert ekkor mind a négy hónaposnál fiatalabb malacok, mind a szoptató kocák az életciklusuk egy különösen érzékeny szakaszán mennek keresztül és megfelelő fehérjebevitelre van szükségük.

— A termékleírás 5. pontjának alábbi bekezdése: „Kiegészítő takarmányként a következő termékek megengedettek: — energetizáló termékek: teljes kiőrlésű gabonanövények, — fehérjetermékek: olajnövények (a szója és szójaszármazékok kivételével), valamint teljes kiőrlésű hüvelyesek, — rostanyagok: zöldtakarmány, friss gyümölcs és zöldség, a gabonafélék őrléséből származó melléktermékek.”

a következőképpen módosul:

„Kiegészítő takarmányként a következő termékek megengedettek:

— energetizáló termékek: teljes kiőrlésű gabonanövények és/vagy ezek melléktermékei, az őrlésből származó melléktermékeket is beleértve,

— fehérjetermékek: olajnövények (a szója és szójaszármazékok kivételével), valamint teljes kiőrlésű hüvelyesek, és/vagy ezek melléktermékei,

— rostanyagok: zöldtakarmány, friss gyümölcs és zöldség, és/vagy ezek melléktermékei.”

E módosítás keretében:

1. a szöveg a takarmányadaghoz felhasználható kiegészítő takarmányok valamennyi kategóriája esetében az „és/vagy ezek melléktermékei” szövegrésszel egészül ki annak meghatározása érdekében, hogy minden egyes kategóriánál pontosan a vonatkozó melléktermékeket lehet igénybe venni (a takarmány kiegészítésével vagy helyettesítésével), mert olyan takarmányokról van szó, amelyek egészségügyi szempontból nem ellenjavalltak és a fogyasztásuk nem befolyásolja hátrányosan a féltest „Cinta Senese” OEM-mel jelölt darabjainak jellemzőit;

2. a „rostanyagok”-ra vonatkozó franciabekezdésből törlésre kerül az „a gabonafélék őrléséből származó melléktermékek” szövegrész, és ennek helyébe a „gabonafélék”-re vonatkozó franciabekezdésben az „az őrlésből származó melléktermékeket is beleértve” szövegrész lép, mert a szöveg olvasásának megkönnyítése érdekében azt logikusabb erre a helyre áttenni.

Ez a módosítás az ezen módosítási kérelemhez csatolt egységes dokumentum 3.3. pontjába lett átültetve.

— A termékleírás 5. pontjának szövege az: „A bélyeg és/vagy a jelölés elhelyezése a vágó- és/vagy a darabolóüzemben történik.”

mondat után a következő – eredetileg a termékleírás 8. pontjában szereplő – (nem módosított) mondattal egészül ki:

„A bélyeg a »Cinta Senese« OEM logójából és a vágóhíd kódjából áll.”

A mondatok sorrendjének megfordítását az indokolja, hogy a rendelkezés olyan aspektusra (a bélyeg elhelyezésére) vonatkozik, amely a termék forgalomba hozatalát megelőző szakasznak (vágás) felel meg, és amelyet az 5. pont szabályoz részletesen, míg a 8. pont azokra az információkra vonatkozik, amelyeket (a vágást és a darabolást követően) az értékesítéskor kell mellékelni magához a termékhez.

— A termékleírás 5. pontjában, amely a következőket írja elő: „A vágást követően a húst lehűtik és feldarabolják, hogy megkapják a fogyasztásra vagy a hagyományos toszkán felvágott előállítására szánt részeket és darabokat.”,

a „hús” szó helyébe a „féltest” szó lép, mert a termékleírás 2. pontjának új változata azt határozza meg, hogy a „Cinta Senese” OEM nemcsak a hasított test „húsként” meghatározható részeit jelöli, hanem a féltestből származó, emberi fogyasztásra alkalmas egyéb darabokat is. Ezért a mondat a következőképpen hangzik:

„A vágást követően a féltestet lehűtik és feldarabolják, hogy megkapják a fogyasztásra vagy a hagyományos toszkán felvágott előállítására szánt részeket és darabokat.”

Címkézés

— A termékleírás 8. pontjában az: „A bélyeggel ellátott féltest darabolásával kapott valamennyi, a végfogyasztóknak szánt darabot jelöléssel kell ellátni, amely tartalmazza az alábbiakat: 1. a 9. cikkben említett logót; 2. az oltalom alatt álló eredetmegjelölés elnevezését: Cinta Senese D.O.P; 3. a közösségi szimbólumot vagy a „Denominazione d’Origine Protetta” (oltalom alatt álló eredetmegjelölés) kifejezést; 4. a nyomon követésre szolgáló kódot, amelynek révén azonosítható az állat (születési hely és idő), a vágás és a darabolás helye és időpontja, valamint az árusításra bocsátott mennyiségek. Az említett adatokat tartalmazó jelölést az egyes testrészeken és/vagy az előcsomagolt termékeken úgy kell elhelyezni, hogy azt ne lehessen eltávolítani. A fogyasztónak szóló esetleges szavatossági információk”

szöveg helyébe a következő szöveg lép:

„A bélyeggel ellátott féltest darabolásával kapott valamennyi, a végfogyasztóknak szánt darabot jelöléssel kell ellátni, amely tartalmazza az alábbiakat:

1. a 9. cikkben említett logót;

2. az oltalom alatt álló eredetmegjelölés elnevezését: Cinta Senese D.O.P;

3. az uniós szimbólumot;

4. a nyomon követésre szolgáló kódot, amelynek révén azonosítható az állat (születési hely és idő), a vágás és a darabolás helye és időpontja, valamint az árusításra bocsátott mennyiségek.

Amennyiben a végfogyasztóknak szánt terméket előrecsomagolják, az említett adatokat a termékhez rögzített, eltávolíthatatlan jelölésen kell feltüntetni.

Feltüntethetők továbbá a fogyasztónak szóló esetleges szavatossági információk.”

A módosítások a következők:

1. a rendelkezés könnyebb megértése érdekében a felsorolás harmadik franciabekezdésében a „közösségi” szó helyébe az „uniós” szó lép és törölték a „vagy a „Denominazione d’Origine Protetta” (oltalom alatt álló eredetmegjelölés) kifejezést” szövegrészt, mert [az 1151/2012/EU rendelet 12. cikkének (3) bekezdésében meghatározottak szerint] az uniós szimbólum használata a követelmény, és az nem helyettesíthető a „Denominazione d’Origine Protetta” (oltalom alatt álló eredetmegjelölés) kifejezéssel vagy annak „D.O.P.” (OEM) rövidítésével (amelynek elhelyezését egyébként már a felsorolás második franciabekezdése előírja). Ez a módosítás érinti az Európai Unió Hivatalos Lapjának 2011. július 7-i C 200/16. számában közzétett összefoglaló 4.8. pontját, és az ezen módosítási kérelemhez csatolt egységes dokumentum 3.6. pontjába lett átültetve;

2. a rendelkezés egyértelműsítése érdekében az „[a]z említett adatokat tartalmazó jelölést az egyes testrészeken és/vagy az előcsomagolt termékeken úgy kell elhelyezni, hogy azt ne lehessen eltávolítani” mondat helyébe az „[a]mennyiben a végfogyasztóknak szánt terméket előrecsomagolják, az említett adatokat a termékhez rögzített, eltávolíthatatlan jelölésen kell feltüntetni” mondat lép. Ez a módosítás érinti az Európai Unió Hivatalos Lapjának 2011. július 7-i C 200/16. számában közzétett összefoglaló 4.8. pontját, és az ezen módosítási kérelemhez csatolt egységes dokumentum 3.6. pontjába lett átültetve;

3. a szöveg jobb megértése érdekében a 8. pontban szereplő „A fogyasztónak szóló esetleges szavatossági információk” szövegrész eleje a „Feltüntethetők továbbá” szövegrésszel egészül ki.

Egyéb

Ellenőrzések

— A termékleírás 7. pontjában az: „A termékleírásnak való megfelelés ellenőrzését az 510/2006/EK rendelet 10. és 11. cikkének rendelkezéseivel összhangban ellenőrző szerv végzi. Ez a szerv a következő: Istituto Nord Est Qualità – I.N.E.Q, Via Nazionale, 33/35 – 33030 Villanova di San Daniele del Friuli (Udine), Olaszország, tel. +39 0432956951; fax +39 0432956955; e-mail: info@ineq.it.”

a következőképpen módosul annak érdekében, hogy összhangban legyen az OEM-re, OFJ-re és HKT-ra vonatkozó jogszabályok fent említett módosításaival, és (a termékleírás szövegének elfogadását követően) frissítésre kerüljenek az ellenőrző szerv adatai, amelynek neve és címe megváltozott:

„A termékleírás teljesítésének ellenőrzését az 1151/2012/EU rendelet 37. cikkének rendelkezéseivel összhangban kell végrehajtani. Az ezzel a feladattal megbízott ellenőrző szerv a következő: IFCQ CERTIFICAZIONI, via Rodeano n° 71, San Daniele del Friuli (Udine), Olaszország, tel. +39 0432940349; fax +39 0432943357; e-mail: info@ifcq.it, ifcq@pec.it”

EGYSÉGES DOKUMENTUM

„CINTA SENESE”

EU-szám: PDO-IT-0491-AM01 – 2019.4.5.

OEM (X) OFJ ( )

1. Elnevezés(ek)

„Cinta Senese”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.1. osztály: Friss hús (valamint vágási melléktermék és belsőség)

3.2. Az 1. pontban szereplő elnevezéssel jelölt termék leírása

A „Cinta Senese” oltalom alatt álló eredetmegjelölés kizárólag a szabad-, illetve félszabadtartással nevelt Cinta Senese fajtájú – a tenyésztési nyilvántartásban és/vagy a törzskönyvben „Cinta Senese” genetikai típusúként bejegyzett szülőegyedektől származó – hasított sertések emberi fogyasztásra alkalmas húsdarabjait jelöli.

Forgalomba hozatalkor a „Cinta Senese” OEM húsnak a következő fizikai-kémiai jellemzőkkel kell rendelkeznie (100 gramm emberi fogyasztásra alkalmas húsra számolva, a levágást követően 24 órával): víztartalom legfeljebb 78 %; zsírtartalom legalább 2,5 %; pH45 (pH a levágást követően 45 perccel): 6–6,5.

Ezenkívül a következő érzékszervi jellemzőkkel kell rendelkeznie: élénk rózsaszín és/vagy piros szín; finom szerkezet; tömör állag, enyhe márványozottság, porhanyósság, friss húsíz.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

Az állatokat a 4. pontban meghatározott területen található erdei tisztások és/vagy takarmány- és gabonanövényekkel bevetett területek látják el táplálékkal. A napi kiegészítő takarmányozás megengedett, de a kiegészítő takarmány mennyisége nem haladhatja meg a négy hónaposnál idősebb állatok napi adagján belül az állat élősúlyának 2 %-ával megegyező részt.

Az állat élősúlya legfeljebb 3 %-ának megfelelő kiegészítő napi takarmányozás – az állat megfelelő táplálása érdekében – csakis és kizárólag abban az esetben megengedett, ha a kedvezőtlen időjárási feltételek (szárazság, hosszabb esős időszakok vagy tartós hótakaró) miatt vagy azok következményeképpen a legelők vagy erdei tisztások csak korlátozott mértékben hasznosíthatóak.

A kiegészítő takarmány összetevőinek legalább a teljes takarmányadag tömegének 60 %-ával megegyező arányban a termelés földrajzi területéről kell származniuk.

Kiegészítő takarmányként a következő termékek megengedettek:

— energetizáló termékek: teljes kiőrlésű gabonák és/vagy ezek melléktermékei, az őrlésből származó melléktermékeket is beleértve,

— fehérjetermékek: olajnövények (a szója és a szójaszármazékok kivételével), valamint teljes kiőrlésű hüvelyesek és/vagy ezek melléktermékei,

— rostanyagok: zöldtakarmány, friss gyümölcs és zöldség és/vagy ezek melléktermékei.

Megengedett továbbá a vitamin- és ásványianyag-kiegészítők használata.

3.4. Az előállítás azon műveletei, amelyeket a meghatározott földrajzi területen kell elvégezni

Az előállítási műveletek, amelyeket az ezen egységes dokumentum 4. pontjában meghatározott földrajzi területen kell elvégezni, a következők: a „Cinta Senese” OEM-mel ellátott húst adó állatok születése, nevelése és vágása.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

–

3.6. A bejegyzett elnevezést viselő termék címkézésére vonatkozó egyedi szabályok

A „Cinta Senese” féltest alábbi részeit bélyeggel kell ellátni: comb, karaj, dagadó, lapocka és toka. A bélyeg a „Cinta Senese” OEM logójából és a vágóhíd kódjából áll.

A bélyeggel ellátott féltest darabolásával kapott valamennyi, a végfogyasztóknak szánt darabot jelöléssel kell ellátni, amely tartalmazza az alábbiakat:

1. a logót;

2. az oltalom alatt álló eredetmegjelölés elnevezését: Cinta Senese D.O.P;

3. az uniós szimbólumot;

4. a nyomon követésre szolgáló kódot, amelynek révén azonosítható az állat (születési hely és idő), a vágás és a darabolás helye és időpontja, valamint az árusításra bocsátott mennyiségek.

Amennyiben a végfogyasztóknak szánt terméket előrecsomagolják, az említett adatokat a termékhez rögzített, eltávolíthatatlan jelölésen kell feltüntetni.

A logó központi eleme a sötétpiros színű címer, amely egy sötétszürke színű, a test közepén fehér szalagot viselő sertést ábrázol. A címert sötétpiros kör veszi körül, amelyen belül az „allevata in Toscana secondo tradizione” (Toscanában hagyományos tartással nevelt) felirat látható. A címer alatt, az azt körülvevő körön kívül a „Cinta Senese D.O.P.” (Cinta Senese OEM) felirat látható. A logó készülhet különböző alapon, fekete-fehér változatban, kisebb vagy nagyobb méretben is, feltéve, hogy az arányok és a szövegrészek elhelyezése változatlan marad.

4. A földrajzi terület tömör meghatározása

A földrajzi terület magában foglalja Toscana régió teljes területét 1 200 méter tengerszint feletti magasságig – efelett a környezeti feltételek már nem kedveznek az állattartásnak.

5. Kapcsolat a földrajzi területtel

A „Cinta Senese” OEM és a származási hely közötti kapcsolatot a fajta tartási és takarmányozási módja támasztja alá, amelynek eredményeképpen kialakulnak a 3.2. pontban meghatározott jellemzők. A meghatározott földrajzi terület jellegzetességei a makktermésű tölgyfafajokban gazdag vegyes erdők és a marginális gabonatermő területek. A toszkán régió talajviszonyaira a sokszor sovány és agyagos legelők jellemzők, amelyeket általában legelésre alkalmas takarmánynövényekkel ültetnek be. Az évszázadok során az emberi beavatkozásnak köszönhetően a Cinta Senese fajta került kiválasztásra. E fajta erős végtagokkal és testfelépítéssel rendelkezik, rusztikusság, egyszerűség, alkalmazkodóképesség és a betegségekkel szembeni ellenállóképesség jellemzi, és képes szinte kizárólag a toszkán régióra jellemző természetes erőforrások hasznosításával táplálkozni. Az állattartás jellemző módja a korábbiakhoz hasonlóan ma is a szabad- és/vagy félszabad tartás. A sertést kihajtják az erdőbe, illetve a legelésre alkalmas területekre, majd éjszaka, illetve a fialást megelőző és követő kritikus időszakban fedett helyen tartózkodik. E tartási módnak – amelynek során a sertés az erdők és a földek nyújtotta táplálékforrásokat hasznosítja – köszönhetően számos állategészségügyi probléma, valamint az állatokat érő stresszhatás elkerülhető, és ez kedvezően hat a hús összetételét és minőségét befolyásoló jellemzőkre. A hús jellegzetessége a daraboláskor láthatóvá váló kisfokú intramuszkuláris zsírtartalmon kívül a 3.2. pontban meghatározott minimális zsírtartalom is, amely nem minden sertéshúsra jellemző, és amely a hús íze és lédússága szempontjából meghatározó tényezőnek számít. A „Cinta Senese” hús másik figyelemre méltó jellegzetessége a telítetlen zsírsavak összetétele: a hús érzékszervi jellemzőit előnyösen befolyásoló különböző aromaanyagok kialakulását meghatározó olajsav nagy mennyisége, valamint a linolénsav – amely a kívánatosnál nagyobb mennyiségben károsan befolyásolja a hús minőségét – kis aránya. A toszkán erdők és legelők jellemző növényfajtáiból álló étrend kihat a zsírösszetételre.

Ezenkívül a legeltetés hatással van az állomány genetikai összetételére is, amelynek révén a hús különösen alkalmas friss állapotban történő fogyasztásra vagy feldolgozásra. Vízvisszatartó képessége magasabb, és ezáltal kisebb a főzés során keletkező vízveszteség, valamint a feldolgozási folyamat első érlelési szakaszában a sózással járó veszteség.

Indokolt hangsúlyozni, hogy ma azért is van közvetlen kapcsolat a „Cinta Senese” hús és származási területe között, mert korábban nagy erőfeszítések történtek e toszkán étkezési hagyományokat megtestesítő termék minőségének érvényre juttatása érdekében. A regionális hatóságok intézkedéseinek köszönhetően a „Cinta Senese” hús egyre elterjedtebbé vált a piacon, oly mértékben, hogy még az éttermek étlapján is megjelent a különböző húsrészek mellett a „Cinta Senese” megjelölés.

Napjainkban oly nagy mértékben keresett a „Cinta Senese” megjelöléssel ellátott húsáru, hogy ára meghaladja más húsok árát, ahogy az a Sienai Kereskedelmi, Ipari, Kézműves és Mezőgazdasági Kamara 2001. és 2002. évre vonatkozó árlistáiból is kiderül.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

A termékleírás egységes szerkezetbe foglalt szövege megtekinthető a következő weboldalon: http://www.politicheagricole.it/flex/cm/pages/ServeBLOB.php/L/IT/IDPagina/3335.

Megtekinthető továbbá

közvetlenül a Mezőgazdasági, Élelmezési és Erdészeti Minisztérium honlapján (www.politicheagricole.it), a képernyő jobb felső részén a „Qualità” („Minőség”) menüpont alatt a képernyő bal oldalán található „Prodotti DOP IGP STG” („OEM OFJ HKT termékek”) címszóra, végül a „Disciplinari di Produzione all’esame dell’UE” („Az uniós vizsgálatnak alávetett termékleírások”) menüpontra kattintva.

(1) HL L 343., 2012.12.14., 1. o.